b'\n_START_ARTICLE_\nJakubher\n_START_SECTION_\nKronolo\xc5\xa1ki polo\xc5\xbeaj\n_START_PARAGRAPH_\nJakubherjeva umestitev v pravo vladarsko dinastijo je sporna. Razli\xc4\x8dni znanstveniki v njem vidijo kralja \xc5\xa0tirinajste dinastije, zgodnjega hi\xc5\xa1kega vladarja iz Petnajste dinastije ali vazala hi\xc5\xa1kih kraljev. Dokazan je na ni\xc4\x8d manj kot 27 skarabejskih pe\xc4\x8datih. Trije so iz Kanaana, \xc5\xa1tirje iz Egipta, eden iz Nubije, ostalih devetnajst pa je neznanega izvora. Velika geografska razpr\xc5\xa1enost pe\xc4\x8datov ka\xc5\xbee na trgovske stike med Nilovo delto, Kanaanom in Nubijo v drugem vmesnem obdobju.\n_START_SECTION_\n\xc5\xa0tirinajsta dinastija\n_START_PARAGRAPH_\n\xc5\xa0tirinajsta egip\xc4\x8danska dinastija je bila kanaanska dinastija, ki je vladala v vzhodni Nilovi delti malo preden so v Egipt pri\xc5\xa1li Hiksi. Danski znanstvenik Kim Ryholt je Jakubherja uvrstil v pozno \xc5\xa0tirinajsto dinastijo in zadnjega iz dinastije, ki je dokazan iz primarnih virov._NEWLINE_Ryholt svojo trditev utemeljuje z dvema glavnima dokazoma. Prvi je skarabejski pe\xc4\x8dat, ki so ga odkrili med izkopavanji v Tel \xc5\xa1ikmoni v sedanjem Izraelu. Arheolo\xc5\xa1ki kontekst pe\xc4\x8data je datiran v obdobje MB IIB (srednja bronasta doba 1750 pr. n. \xc5\xa1t.\xe2\x80\x931650 pr. n. \xc5\xa1t.), kar pomeni, da je Jakubher datiran v Petnajsto dinastijo. Ker bi ime Jakubher lahko bilo zahodnosemitskega porekla in pomenilo \xc2\xbb(tisti, ki ga) varuje Har\xc2\xab, bi vladar lahko spadal v \xc5\xa0tirinajsto dinastijo._NEWLINE_Drugi Ryholtov argument temelji na zapa\xc5\xbeanju, da so se zgodnji hi\xc5\xa1ki kralji, na primer Sakirhar, naslavljali Heka-Khavaset, kasnej\xc5\xa1i pa so privzeli egip\xc4\x8danski priimek Seuserenre, tako kot faraoni \xc5\xa0tirinajste dinastije. Jakubher sam je vedno uporabljal priimek Meruserre, kar ka\xc5\xbee, da je vladal bodisi na koncu Petnajste dinastije, bodisi je bil \xc4\x8dlan azijske \xc5\xa0tirinajste dinastije. Ker za konec Petnajste dinastije ni znano, da bi takrat vladal kak\xc5\xa1en Meruserre, je Ryholt zaklju\xc4\x8dil, da je Jakubher spadal v \xc5\xa0tirinajsto dinastijo.\n_START_SECTION_\nPetnajsta dinastija\n_START_PARAGRAPH_\nDaphna Ben Tor in Suzanne Allen ugotavljata, da so Jakubherjevi skarabejski pe\xc4\x8dati slogovno skoraj identi\xc4\x8dni pe\xc4\x8datom dobro dokumentiranega kralja Hajana iz Petnajste dinastije. To bi lahko pomenilo, da je bil Jakubher ali Hajanov neposredni naslednik v Petnajsti dinastiji ali njegov vazal, ki je vladal v delu Nilove delte.'